กรุงเทพเน้นเพิ่มรายย่อยประกันภัยรถ
กรุงเทพประกันภัยลุยเจาะฐานรายย่อยรับอานิสงส์เบี้ยรถขึ้น ลูกค้าเพิ่ม
20 ก.ย. 2555

กรุงเทพประกันภัยลุยเจาะฐานรายย่อยรับอานิสงส์เบี้ยรถขึ้น ลูกค้าเพิ่ม
นายอภิสิทธิ์ อนันตนาถรัตน ผู้ช่วยกรรมการผู้อำนวยการใหญ่ บริษัท กรุงเทพประกันภัย เปิดเผยว่า ในปีนี้คาดว่าลูกค้ารายย่อยของบริษัทจะเติบโตประมาณ 19% ซึ่งเป็นผลมาจากค่าเบี้ยประกันที่ได้เพิ่มขึ้น และการขยายตลาดลูกค้ารายย่อย โดยเฉพาะช่วงต้นปีที่ผ่านมาที่ได้มีการปรับเบี้ยประกันภัยรถยนต์เพิ่มขึ้นอีก 5-6% หรือประมาณ 600-800 บาทต่อกรมกรมธรรม์ ตามต้นทุนค่าแรงและค่าอะไหล่ที่เพิ่มขึ้น 
ขณะที่เบี้ยประกันภัยทรัพย์สินเพิ่มขึ้นเฉลี่ย 30% ซึ่งปีนี้การเติบโตของลูกค้ารายย่อยสูงมาก เมื่อเทียบกับแต่ละปีที่ผ่านมาที่เติบโต 12-13% และอัตราความเสียหายต่อเบี้ยประกันภัยก็อยู่ในเกณฑ์ดีประมาณ 50%
“เราต้องการรักษาสัดส่วนลูกค้ารายย่อยให้อยู่ที่ระดับ 52% และลูกค้ารายใหญ่ 48% เพื่อให้เกิดความสมดุล ซึ่งคาดว่าปีนี้จะมีลูกค้ารายย่อยเพิ่มเป็น 9 แสนราย เพิ่มขึ้นเมื่อเทียบกับปีก่อนที่ได้ 8.1 แสนราย โดยในช่วง ครึ่งปีที่ผ่านมาได้เบี้ยจากลูกค้ารายย่อย 3,100 ล้านบาท และลูกค้ารายใหญ่ 2,900 ล้านบาท” นายอภิสิทธิ์ กล่าว
สำหรับช่องทางขายหลักของลูกค้ารายย่อยยังมาจากช่องทางขายผ่านธนาคารกรุงเทพหรือแบงก์แอสชัวรันส์ ช่องทางขายโทรศัพท์หรือเทเลมาเก็ตติ้ง โดยเฉพาะช่องทางขายในห้างสรรพสินค้าหรือแคร์ สเตชั่น ที่เติบโตถึง 50% และคาดว่าจะได้เบี้ย 100 ล้านบาท จากปัจจุบันที่ได้แล้ว 66 ล้านบาท ซึ่งแคร์ สเตชั่น ถือช่องทางที่ได้รับความนิยมจากลูกค้าสูง ตอบสนองความต้องการของลูกค้าได้ดี จากเดิมที่คาดว่าจะถึงจุดคุ้มทุนภายใน 5 ปี แต่ปัจจุบันถึงจุดคุ้มทุนแล้วภายใน3 ปีครึ่ง จากสาขาที่มีอยู่ทั้งหมด 25 แห่ง และปีหน้าจะเพิ่มอีก 23 แห่ง
นอกจากนี้บริษัทยังมีช่องทางขายผ่านเว็บไซต์ ที่เติบโตดีเช่นกัน โดยเติบโตอยู่ที่ประมาณ 60%
หลังจากเริ่มเปิดให้บริการได้มา 2 ปี และคาดว่า สิ้นปีนี้จะได้เบี้ย 25 ล้านบาท จากช่วงครึ่งปีแรกได้เบี้ยแล้ว 15 ล้านบาท
สำหรับแบบประกันที่ลูกค้าต้องการซื้อผ่านเว็บไซด์ส่วนใหญ่เป็น กรมธรรม์ประเภทคุ้มครองการเดินทาง และกรมธรรม์การประกันภัยรถยนต์ชั้น 2 พิเศษ ซึ่งเป็นแบบประกันที่ไม่ได้มีความยุ่งยากในการขาย
อย่างไรก็ตาม ล่าสุดยังได้ขยายช่องทางการขายผ่านระบบออนไลน์มากขึ้น โดยได้ร่วมกับห้างสรรพสินค้าออนไลน์ “Uber Mall” ผ่านทางเว็บไซด์ www.ubermall.in.th เพื่อทำการเปิดร้านค้าในการให้บริการด้านการประกันภัยภายใต้ชื่อ” BKI Cyber Care Station “ เพื่อตอบสนองความต้องการของคนรุ่นใหม่ มากขี้น โดยจับกลุ่มลูกค้าช่วงอายุระหว่าง 2535 ปี เป็นหลัก ซึ่งแม้จะยังไม่ซื้อการประกันภัย แต่เชื่อว่าน่าจะเป็นกลุ่มอายุที่มีการเติบโตในอนาคต ซึ่งน่าจะเป็นผลดีต่อบริษัทในการสร้างความรับรู้กับคนรุ่นใหม่
สำหรับกรมธรรม์ที่ขายผ่าน “Uber Mall” จะเป็นกรมธรรม์ที่เหมาะกับกลุ่มลูกค้านิสิตนักศึกษา คือ”Uber Fresh” ที่ให้ความคุ้มการประกันภัยอุบัติเหตุส่วนบุคคล ทุนการศึกษา การประกันภัย คอมพิวเตอร์แลปท็อป หรือเครื่องพีซี รวมถึงเงินชดเชยรายวันเนื่องจากอุบัติเหตุ โดยจะมีให้เลือก 2 แผนด้วยกันคือ ทุนประกันภัย 1 แสนบาท และทุนประกันภัย 2 แสนบาท ซึ่งจะมีเบี้ยประกันภัยอยู่ที่ 2,300 บาท และ 2,700 บาท นอกเหนือจากแบบประกันเดิมที่มีขายอยู่ในเว็บไซด์ของบริษัทอยู่แล้ว